Šiaurinė paprastoji lūšis

Šiaurinė paprastoji lūšis arba šiaurinė eurazinė lūšis (Lynx lynx lynx) – katinių (Felidae) šeimos, mažųjų kačių (Felinae) pošeimio, paprastųjų lūšių (Lynx lynx) porūšis.

Paplitimas pasaulyje 
Šis porūšis savaime gyvena Lietuvoje ir kitose Baltijos valstybėse, Suomijoje, Karelijoje, Skandinavijoje, šiaurinėje ir vidurio Lenkijoje (įskaitant Belovežo ir Kampinosko girias), Gudijoje, europinės Rusijos vakarinėje, šiaurinėje, vidurio ir rytų dalyse, Uralo kalnuose ir Vakarų Sibire iki Jenisiejaus upės.

Gyvenamas biotopas 
Labiausia mėgsta gyventi su tankiu pomiškiu, išvartomis, pelkėtais plotais dideliame, brandžiame, mišriame ar spygliuočių miške. Šiauriausios porūšio populiacijos puikiai prisitaikiusios gyventi tundroje.

Šiaurinės paprastosios lūšies populiacija Lietuvoje 
Šiaurinė paprastoji lūšis labai reta, įrašyta į Lietuvos raudonosios knygos 1(E) kategoriją. XX a. pradžioje Tadas Ivanauskas rašė, kad jų liko tik menki likučiai. Kurį laiką jos medžiotos, bet 1979 m. medžioklė uždrausta. 2008 m. Lietuvoje gyveno kelios dešimtys šiaurinių paprastųjų lūšių. Šiek tiek žvėrių užklysta iš Latvijos, Gudijos, Lenkijos. 
1965 m. Lietuvoje gyveno 40 (14 iš jų buvo sumedžiotos), 1970 m. – 140 (13 sumedžiota), 1975 m. – 200 (17 sumedžiota), 1980 m. – 120, 1985 m. – 200, 1988 m. – 215, 1990 m. – 170, 1995 m. – 100, 2000 m. – 87, 2015 m. – 97 šiaurinių paprastųjų lūšių.

Gyvenimo būdas 
Neskaitant patelių su jaunikliais, suaugę individai didžiąja metų dalį laikosi pavieniui. Rujoja nuo sausio vidurio iki kovo mėnesio. Nėštumas trunka maždaug 70 dienų. Nuošaliose vietose, dažniausiai po išvartomis, įsirengia guolį ir jauniklius (dažniausiai 2-3) jame veda gegužės mėnesį. Jie žindomi beveik 3 mėn., o nuo 2 mėn. pradeda ėsti atneštą maistą. Jaunikliai vaikšto su patele iki rujos, kai ji lieka bergždžia – ir ilgesnį laika. Lytiškai subręsta antraisiais gyvenimo metais.

Maistas 
Šie vidutinio dydžio plėšrieji žinduoliai medžioja pilkuosius kiškius, baltuosius kiškius, paprastasias voveres, voveres skraiduoles, miegapelinius ir kitus graužikus, kiaunes, tetervinius paukščius, rudasias lapes, Usūrinius šunis, šernų jauniklius, briedžių jauniklius, stirnas, tauriuosius elnius, namines avis. Šio porūšio populiacijos gyvenančios šiaurės Skandinavijoje, daugiausia medžioja šiaurinius elnius.

Priešai 
Šiaurinių paprastųjų lūšių didžiausi priešai žmonės ir pilkieji vilkai. Teritorijose kur yra padidėjęs pilkųjų vilkų skaičius, yra tendencija, kad lūšių skaičius sumažėja. Taip pat tokiose teritorijose, palyginus su vilkų grobiu, lūšiai pasitenkina smulkesniu grobiu. Yra pasitaikiusių atvejų, kada lūšiui gelbėjantis nuo vilko, nespėjus jam įsiropšti į medį, jį vilkas suėsdavo. Šiauriniai paprastieji lūšiai kartais konfrontuoja su erniais.

Taip pat skaityti 
 Lietuvos žinduolių vietinės rūšys
 Paprastoji lūšis
 Karpatinė paprastoji lūšis
 Sibirinė paprastoji lūšis

Šaltiniai

Nuorodos 
 am.lt / Lūšis – vienintelė kačių šeimos rūšis Lietuvoje ; 2006-04-03
 vilkai.lt / Lūšys Lietuvoje – ar pavyks išsaugoti?; 2012-01-14
 gamta.lrytas.lt / Miške grybavęs vyras: „Liepiau šeimai slėptis automobilyje“ ; Šarūnas Meškys 2016-08-05, atnaujinta 2017-05-16
 highlandwildlifepark.org.uk / Northern Lynx | Anglų k.
 telegraph.co.uk / Call for lynx to be released in Scotland branded 'brazen and presumptuous'. By Auslan Cramb, Scottish Correspondent, 9 August 2017; | Anglų k.

Katiniai